Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 526/12/8811	Trebišov, 11.9.2012
EEČ : 2-69-341-2012

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Trebišov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 13.07.2012 okolo 10.45 hod. neoprávnene, cez neuzamknutú bránku vnikol do oploteného dvora rodinného domu na ul. XXXXX XXXXX, patriaceho XXXXX, odkiaľ z jablone  odcudzil 5 zelených jabĺk v celkovej hodnote 0,33 € ku škode XXXXX,
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením policajného orgánu OO PZ v Sečovciach sp. zn. ORP-730/SE-TV-2012 z 13.07.2012 bolo vznesené obvinenie XXXXX za prečin porušovania domovej slobody podľa § 194 ods. 1 Tr. zákona.
	Tento prečin mal obvinený spáchať tak, ako je to uvedené vo výrokovej časti tohto uznesenia.

           Vyšetrovaním vykonaným v predmetnej trestnej veci bolo preukázané, že uvedený skutok má znaky stíhaného trestného činu a tohto sa skutočne dopustil obv. XXXXX, ktorý sa k jeho spáchaniu aj priznal.

	V priebehu vyšetrovania bol okrem iného vypracovaný aj znalecký posudok z odboru psychiatrie, na vyšetrenie duševného stavu obvineného, z ktorého je zrejmé, že obv. XXXXX aktuálne trpí a v čase spáchania skutku trpel stredne ťažkou mentálnou retardáciou, v dôsledku ktorej nechápe zmysel trestného konania a v čase spáchania skutku nebol schopný rozpoznať nebezpečenstvo svojho konania pre spoločnosť a nebol schopný svoje konanie ovládať.

            Podľa vyjadrenia znalcov, keďže  mentálna retardácia je stav trvalý, ktorý nie je možné psychiatrickou liečbou ovplyvniť, ochranné psychiatrické liečenie nie je v danom prípade potrebné. 

            Podľa § 215 ods. 1 písm. e Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	Z uvedených dôvodov bolo preto potrebné trestné stíhanie proti obv. XXXXX zastaviť. 

           Týmto uznesením nie sú dotknuté práva poškodenej strany na náhradu škody, ktoré si táto môže uplatniť v občiansko-súdnom konaní na príslušnom súde.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jozef Mokáň
prokurátor